Alus M/S *Frisia III*-nimisenä Kielissä vuonna 1972.
**M/S *BlueWhite Eagle*** (IMO 5121768) oli Suomen pisin sisävesiristeily- ja reittiliikennealus, joka toimi Pielisellä ja itäisellä Saimaalla. Lokakuussa 2017 alus romutettiin Naantalissa Turun Korjaustelakalla.

Historia
--------

Laiva rakennettiin Meyer Werftin telakalla Länsi-Saksassa, ja se valmistui vuonna 1960. Se liikennöi nimellä *M/S Frisia III* väliä Norddeich – Norderney vuosina 1960–1998. Se myytiin vuonna 2000 Saimaa Ferries Oy:lle Nurmekseen, ja se aloitti liikennöinnin nimellä *M/S Koli III*. Alus myytiin 12. heinäkuuta 2007 Pekka Sivosen omistamalle BlueWhite Resorts Oy:lle. Kaupan myötä laivan kotisatamaksi vaihtui Kuopio.

Kuopion Roll Risteilyt vuokrasi aluksen kesäksi 2008 risteilyliikenteeseen välille Kuopio–Varkaus–Savonlinna–Lappeenranta. Toukokuussa 2009 yhtiöllä oli suunnitelmissa siirtää alus tilausristeily- ja ravintolalaivaksi Helsinkiin. Se kuitenkin oli Puumalan Sahanlahdessa kesän 2009 ja 2010 majoitustilana ja tapahtumapaikkana. Laiva oli noin kuuden vuoden ajan kiinni Rauhan vanhassa laivalaiturissa, Joutsenossa Holiday Club Saimaan alapuolella. Blue White Eagle tuotiin Rauhaan vuonna 2011, ja sen jälkeen se toimi tilapäisenä majoituspaikkana. Tänä aikana laiva oli oikeastaan autio, ja se joutui ilkivallan kohteeksi.

Vuonna 2015 laiva sai uudeksi omistajaksi Niocon Oy:n. Alus valittiin Tekesin rahoittaman Ship recycling -tutkimushankeen pilottikohteeksi, jossa selvitetään romualusten kierrätysmahdollisuuksia Suomessa. Hankkeen tavoitteena on synnyttää Suomeen laivojen purkuteollisuus. *BlueWhite Eagle* siirrettiin Naantalin Luonnonmaalla sijaitsevalle Turun Korjaustelakalle, jonne se saapui 6. lokakuuta 2017. Aluksen romutus alkoi 10. lokakuuta. Meriaura Oy vastasi *BlueWhite Eaglen* hankinnasta ja siitä saatavan kierrätysmetallin edelleen toimittamisesta kierrätykseen. Delete Finland Oy purki aluksen ja toimitti jätejakeet jatkokäsittelyyn. Pesupalvelu Hans Langh Oy tyhjensi aluksen nestemäiset aineet. Aluksen purkaminen kesti pari viikkoa. Purkaminen aloitettiin laivan sisäpuolelta, jolloin kaikki irtaimisto, laitteet ja koneet irrotetaan. Sen jälkeen alus siirrettiin kuiva-altaaseen, jossa sitä purettiin keulasta perään.

Lähteet
-------

1. 1 2  Liikemies Pekka Sivosesta sisävesilaivuri *Kauppalehti*.  13.7.2007.
2. 1 2 3  Munkki, Kati: Meriteollisuus toivoo purkamisesta bisnestä.  *Turun Sanomat*, 11.10.2017, 113. vsk, nro 278, s. 4. Turku:  Turun Sanomat Oy. ISSN 0356-133X.
3. ↑  Saimaan suurin risteilyalus siirtyy ravintolalaivaksi  14.5.2009. YLE Uutiset. Viitattu 15.5.2009.
4. ↑  Blue White Eagle on nyt Rauhassa  23.6.2011. Yleisradio, Etelä-Karjala. Viitattu 10.6.2014.
5. ↑  Lappeenrannan Rauhaan jätetty risteilyalus  10.6.2014. Yleisradio, Etelä-Karjala. Viitattu 10.6.2014.
6. ↑  Aavelaivalle vihdoin uusi omistaja - alus hinataan telakalle kunnostettavaksi  10.7.2015. Yleisradio. Viitattu 30.12.2015.
7. ↑  Blue White Eagle myytiin Nioconille, Sivonen on kaupasta mielissään *esaimaa.fi (Etelä-Saimaan verkkosivut)*.  23.10.2015.  Arkistoitu 4.3.2016. Viitattu 30.12.2015.
8. ↑  Hjelt, Yrjö: Saimaan aavelaivan romuttaminen Turun korjaustelakalla alkoi *yle.fi, Yle Uutiset*.  10.10.2017. Helsinki:  Yleisradio Oy. Viitattu 14.10.2017.

Aiheesta muualla
----------------

* Kuvaus M/S Frisia III:sta
* Kuvaus M/S Koli III:sta (Arkistoitu – Internet Archive)